ai4bharat/Pralekha huggingface dataset:
रेल मंत्रालय
भारतीय रेलवे 12 सितंबर 2020 से और 40 जोड़ी अतिरिक्त ट्रेनें चलाएगी
ये ट्रेनें 12 मई 2020 से चलने वाली राजधानी श्रेणी की मौजूदा 30 विशेष ट्रेनों और 01 जून 2020 से चलने वाली 200 स्पेशल मेल एक्सप्रेस ट्रेनें  के अतिरिक्त होंगी
इन ट्रेनों के लिए बुकिंग 10 सितंबर 2020 से शुरू होगी
ये पूरी तरह से आरक्षित ट्रेनें होंगी
स्वास्थ्य एवं परिवार कल्याण मंत्रालय और गृह मंत्रालय के साथ विचार-विमर्श के बाद रेल मंत्रालय ने 12 सितंबर 2020 से और 40 जोड़ी अतिरिक्त ट्रेन  चलाने का निर्णय लिया है। इन 40 जोड़ी विशेष ट्रेनों का संचालन अनुलग्नक  में दिए गए विवरण के अनुसार किया जाएगा। इन ट्रेनों में सीटों की बुकिंग 10 सितंबर 2020 से शुरू होगी। ये पूरी तरह से आरक्षित ट्रेनें होंगी।
ये ट्रेन 12 मई 2020 से चलने वाली राजधानी श्रेणी की मौजूदा 30 विशेष ट्रेनों और 01 जून 2020 से चलने वाली 200 स्पेशल मेल एक्सप्रेस ट्रेनों  के अतिरिक्त होंगी।
गौरतलब है कि वर्तमान में भारतीय रेलवे राजधानी श्रेणी की 30 विशेष ट्रेनों को 12 मई 2020 से और 200 स्पेशल मेल एक्सप्रेस ट्रेनों को 01 जून 2020 से  चला रहा है।
अनुलग्नक का लिंक
प्रधानमंत्री कार्यालय
अमेरिकी कांग्रेस के एक प्रतिनिधिमंडल ने प्रधानमंत्री नरेन्द्र मोदी से मुलाकात की
प्रधानमंत्री ने भारत-अमेरिका संबंधों के लिए अमेरिकी कांग्रेस के निरंतर और द्विदलीय समर्थन की सराहना की
प्रधानमंत्री ने जून में अमेरिका की अपनी ऐतिहासिक राजकीय यात्रा को याद किया, जिस दौरान उन्होंने दूसरी बार कांग्रेस को संबोधित किया था
प्रधानमंत्री और अमेरिकी प्रतिनिधिमंडल ने साझा लोकतांत्रिक मूल्यों, कानून के शासन के प्रति सम्मान और दोनों देशों के लोगों के मजबूत आपसी संबंधों पर प्रकाश डाला
अमेरिकी कांग्रेस के प्रतिनिधि सदन के आठ सदस्यों के एक प्रतिनिधिमंडल ने आज प्रधानमंत्री श्री नरेन्द्र मोदी से मुलाकात की।
प्रतिनिधिमंडल में प्रतिनिधि रो खन्ना, इंडिया कॉकस के डेमोक्रेटिक सह-अध्यक्ष; प्रतिनिधि माइक वाल्ट्ज, इंडिया कॉकस के रिपब्लिकन सह-अध्यक्ष; प्रतिनिधि एड केस; प्रतिनिधि कैट कैममैक; प्रतिनिधि डेबोरा रॉस; प्रतिनिधि जैस्मीन क्रॉकेट; प्रतिनिधि रिच मैककॉर्मिक और प्रतिनिधि श्री थानेदार शामिल थे।
भारत में प्रतिनिधिमंडल का स्वागत करते हुए प्रधानमंत्री ने भारत-अमेरिका संबंधों के लिए अमेरिकी कांग्रेस के निरंतर और द्विदलीय समर्थन के प्रति सराहना व्यक्त की।
प्रधानमंत्री ने जून में राष्ट्रपति बाइडेन के निमंत्रण पर अमेरिका की अपनी ऐतिहासिक राजकीय यात्रा को याद किया, जिस दौरान उन्हें दूसरी बार अमेरिकी कांग्रेस के संयुक्त सत्र को संबोधित करने का अवसर मिला था।
प्रधानमंत्री और अमेरिकी प्रतिनिधिमंडल ने इस बात पर प्रकाश डाला कि भारत-अमेरिका व्यापक वैश्विक रणनीतिक साझेदारी; साझा लोकतांत्रिक मूल्यों, कानून के शासन के प्रति सम्मान और दोनों देशों के लोगों के मजबूत आपसी संबंधों पर आधारित है।
संस्कृति मंत्रालय
‘आजादी का अमृत महोत्सव’के शुभारम्भ के अवसर पर प्रधानमंत्री कल साबरमती आश्रम से शुरू होने वाली दांडी पदयात्रा को झंडी दिखाकर रवाना करेंगे, श्री प्रहलाद सिंह पटेल इस पदयात्रा का नेतृत्व करेंगे
गौरवपूर्ण' आजादी का अमृत महोत्सव'  के शुभारम्भ के अवसर पर केंद्रीय संस्कृति और पर्यटन राज्य मंत्री  श्री प्रहलाद सिंह पटेल 12 मार्च, 2021 को अहमदाबाद के साबरमती आश्रम से शुरू होने वाली पदयात्रा  का नेतृत्व करेंगे। प्रधानमंत्री श्री नरेन्द्र मोदी पदयात्रा को झंडी दिखाकर रवाना करेंगे। श्री पटेल विभिन्न राज्यों के 81 सामाजिक कार्यकर्ताओं के साथ पहले 75किलोमीटर की पदयात्रा का नेतृत्व करेंगे, जो 16 मार्च को गुजरात के नडियादपहुंचेगी।गांधीजी ने नमक कानून के खिलाफ 81 पदयात्रियों के साथ 12 मार्च, 1930 को साबरमती आश्रम से दांडी मार्च की शुरुआत की थी।
पदयात्रा के दौरान, संस्कृति मंत्री रात्रि पड़ाव वाले स्थान पर पदयात्रियों के साथ रात भर रुकेंगे और अगले दिन उसी स्थान से पदयात्रा फिर शुरू होगी। श्री पटेल रात्रि पड़ाव वाले स्थान पर स्थानीय लोगों से मिलेंगे और बातचीत करेंगे। 12 मार्च को साबरमती से शुरू होकर यह पदयात्रा 16 मार्च को नडियाद पहुंचने तक जारी रहेगी। इसी तरह, गुजरात के 81 युवाओं का एक समूह भी 12 मार्च को साबरमती से पदयात्रा शुरू करेगा और ये पदयात्री दांडी तक जायेंगे।
प्रधानमंत्री कार्यालय
प्रधानमंत्री ने प्रख्यात संतूर वादक, पंडित शिवकुमार शर्मा के निधन पर शोक व्यक्त किया
प्रधानमंत्री श्री नरेन्द्र मोदी ने प्रख्यात संतूर वादक पंडित शिवकुमार शर्मा के निधन पर गहरा दुख व्यक्त किया है।
एक ट्वीट में प्रधानमंत्री ने कहा;
‘‘पंडित शिवकुमार शर्मा जी के निधन से हमारे सांस्कृतिक जगत को गहरी क्षति पहुंची है। उन्होंने वैश्विक स्तर पर संतूर को लोकप्रिय बनाया। उनका संगीत आने वाली पीढ़ियों को मंत्रमुग्ध करता रहेगा। मुझे उनके साथ हुआ अपना वार्तालाप याद है। उनके परिवार और प्रशंसकों के प्रति अपनी संवेदना व्यक्त करता हूं। ॐ शांति।’’
मंत्रिमण्डल
मंत्रिमंडल को जैव प्रौद्योगिकी के क्षेत्र में भारत और ब्राजील के बीच समझौते से अवगत कराया गया
प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल को जैव प्रौद्योगिकी के क्षेत्र में भारत और ब्राजील के बीच मई 2018 में हुए समझौते से अवगत कराया गया।
भारत और ब्राजील के बीच विज्ञान और प्रौद्योगिकी के अंतर्गत नवोन्मेष में सहयोग हेतु द्विपक्षीय संबंधों को मजबूत करने के लिए समझौता ज्ञापन पर हस्ताक्षर किये गये थे। इसका उद्देश्य जैव-प्रौद्योगिकी शिक्षा, प्रशिक्षण और अनुसंधान के क्षेत्र में ठोस रणनीतिक योजना विकसित करना है।
सहयोग के प्रमुख क्षेत्र हैं-
जैव औषधि और स्वास्थ्य, विशेषकर जैव आधारित उत्पाद।
कृषि प्रजनन अभ्यास।
जैव ईंधन और जैव ऊर्जा।
नैनो प्रौद्योगिकी और जैव यंत्र विन्यास।
जैव विविधता और वर्गीकरण विज्ञान।
स्वास्थ्य एवं परिवार कल्याण मंत्रालय
राज्यों और केन्द्र शासित प्रदेशों के पास कोविड-19 टीके की उपलब्धता
राज्यों और केंद्र शासित प्रदेशों को 203.45 करोड़ से अधिक टीके प्रदान किये गए
राज्यों/केंद्र शासित प्रदेशों के पास अभी भी 2.27 करोड़ से अधिक अतिरिक्त और बिना इस्तेमाल हुई खुराकें मौजूद हैं
केंद्र सरकार देशभर में कोविड-19 टीकाकरण का दायरा विस्तृत करने और लोगों को टीके लगाने की गति को तेज करने के लिये प्रतिबद्ध है। राष्ट्रव्यापी कोविड 19 टीकाकरण अभियान 16 जनवरी,2021 को प्रांरभ हुआ था। कोविड-19 के टीके को सभी के लिए उपलब्ध कराने के लिए नया चरण 21 जून 2021 से शुरू किया गया था। टीकाकरण अभियान की रफ्तार को अधिक से अधिक टीके की उपलब्धता के जरिये बढ़ाया गया है। इसके तहत राज्यों और केंद्र शासित प्रदेशों को टीके की उपलब्धता के बारे में पूर्व सूचना प्रदान की जाती है, ताकि वे बेहतर योजना के साथ टीके लगाने का बंदोबस्त कर सकें और टीके की आपूर्ति श्रृंखला को दुरुस्त किया जा सके।
देशव्यापी टीकाकरण अभियान के हिस्से के रूप में केंद्र सरकार राज्यों और केंद्र शासित प्रदेशों को नि:शुल्क कोविड टीके प्रदान करके उन्हें पूर्ण सहयोग दे रही है। टीके की सर्व-उपलब्धता के नये चरण में, केंद्र सरकार टीका निर्माताओं से 75 प्रतिशत टीके खरीदकर राज्यों और केंद्र शासित प्रदेशों को नि:शुल्क प्रदान करेगी।
|
|
टीके की खुराकें
|
|

|
|
अब तक हुई आपूर्ति
|
|
2,03,45,65,325
|
|
शेष टीके
|
|
2,27,79,350
केंद्र सरकार द्वारा अब तक निःशुल्क और सीधे राज्य सरकार खरीद माध्यमों से टीके की लगभग 203.45 करोड़  खुराकें राज्यों और केंद्र शासित प्रदेशों को उपलब्ध कराई गई हैं। अभी राज्यों और केंद्र शासित प्रदेशों के पास कोविड-19 टीके की 2.27 करोड़  से अधिक अतिरिक्त और बिना इस्तेमाल हुई खुराकें उपलब्ध है, जिन्हें लगाया जाना है।
संस्कृति मंत्रालय
संस्कृति मंत्रालय 25 मई से 27 मई, 2018 तक टिहरी, उत्तराखंड में राष्ट्रीय संस्कृति महोत्सव का आयोजन करेगा
उत्तराखंड सरकार का टिहरी झील महोत्सव राष्ट्रीय संस्कृचि महोत्सव का एक हिस्सा होगा
संस्कृति मंत्रालय एक भारत, श्रेष्ठ भारत के तहत राष्ट्रीय संस्कृति महोत्सव के 9वें संस्करण का आयोजन टिहरी, उत्तराखंड में 25 से 27 मई तक कर रहा है। हर साल उत्तराखंड पर्यटन द्वारा आयोजित होने वाला टिहरी झील महोत्सव को राष्ट्रीय संस्कृति महोत्सव में शामिल किया जाएगा, जहां लोग जल क्रीड़ा का भी आनंद ले सकेंगे। इस साल 25 से 27 मई, 2018 तीन दिनों तक चलने वाले बहु-प्रतीक्षित जल क्रीड़ा और संस्कृति कार्यक्रम टिहरी झील, उत्तराखंड में आयोजित होगा। संस्कृति राज्यमंत्री  और पर्यावरण, वन, जलवायु परिवर्तन राज्यमंत्री श्री महेश शर्मा, उत्तराखंड के मुख्यमंत्री श्री त्रिवेंद्र सिंह रावत की उपस्थिति में 9वें राष्ट्रीय संस्कृति महोत्सव का उद्घाटन करेंगे। उत्तराखंड के टिहरी में 25 मई, 2018 को टिहरी झील के पास कोटी कॉलोनी में शाम 6 बजे उद्घाटन के मौके पर उत्तराखंड के पर्यटन मंत्री श्री सतपाल महाराज, टिहरी गढ़वाल से सांसद माला राज्यलक्ष्मी शाह और टिहरी से विधायक धन सिंह नेगी भी मौजूद रहेंगे।
राष्ट्रीय संस्कृति महोत्सव का मुख्य उद्देश्य भारतीय संस्कृति की समृद्ध विविधता और विशिष्टता को प्रस्तुत करना, राष्ट्रीय एकता को मजबूत करने के लिए राज्यों के बीच सांस्कृतिक जुड़ाव को बढ़ावा देना और संस्कृति के एकमात्र धागे से देश के अन्य हिस्सों के कलाकारों को उत्तराखंड के लोगों से जोड़ना है। महोत्सव का उद्देश्य भारतीय संस्कृति की विरासत और सांस्कृतिक विविधता का संरक्षण, संवर्धन एवं इसे लोकप्रिय बनाना और नई पीढ़ी को भारतीय संस्कृति से जोड़ना है। महोत्सव में फूड फेस्टिवल के जरिए कई अन्य राज्यों की पाक कला संबंधी संस्कृति की भी झलक मिलेगी। देश के विभिन्न भागों से आए पारम्परिक स्वादिष्ट भोजन बनाने वाले रसोईए आगुंतकों को पाक कला का अद्भुत अनुभव कराएंगे।
एक भारत श्रेष्ठ भारत के तहत उत्तराखंड का जोड़ीदार राज्य कर्नाटक है और जब देशभर से आए कलाकार अपनी कला का प्रदर्शन करेंगे तो उसमें कर्नाटक पर विशेष जोर दिया जाएगा।
राष्ट्रीय संस्कृति महोत्सव विभिन्न इलाकों की भारतीय संस्कृति के सभी आयामों का दर्शन कराएगा। कर्नाटक, हरियाणा, गुजरात, राजस्थान, जम्मू-कश्मीर, असम और पंजाब से आए कलाकार अपनी कला, लोक संगीत, नृत्य और पाक कला का प्रदर्शन करते हुए भारत की सांस्कृतिक विरासत की झलक दिखलाएंगे। महोत्सव में टिहरी के स्थानीय कलाकार भी अपनी प्रतिभा का प्रदर्शन करेंगे।
उप राष्ट्रपति सचिवालय
राज्यसभा के सभापति ने आज उच्च सदन में महिला मुक्केबाजों का अभिनंदन किया
राज्यसभा में आज उपराष्ट्रपति के वक्तव्य का पूरा पाठ इस प्रकार है-
"माननीय सदस्यों, ये हम सब के लिए बड़े गर्व का क्षण है कि हमारी महिला मुक्केबाजों ने 15 मार्च से 26 मार्च, 2023 के दौरान दिल्ली में आयोजित विश्व महिला मुक्केबाजी चैंपियनशिप में 4 स्वर्ण पदक जीत कर इतिहास रचा है।
सुश्री निकहत ज़रीन
सुश्री लवलीना बोरगोहेन,
सुश्री नीतू घणघस और
सुश्री स्वीटी बूरा को हमारी हार्दिक शुभकामनाएं।
उनकी उत्कृष्ट उपलब्धियां भारत के भविष्य को नई ऊंचाइयों पर ले जाएंगी और उभरते हुए युवा एथलीटों को प्रेरित करेंगी।
उनकी उपलब्धियां कड़ी मेहनत, धैर्य, दृढ़ संकल्प और बेहतरीन कौशल के प्रदर्शन का परिणाम है। इन महिला मुक्केबाजों ने एक बार फिर साबित कर दिया है कि यह “नारी शक्ति” के पुनरुत्थान का युग है।
माननीय सदस्यगण, अति प्रसन्नता का विषय है कि हमारी नारी शक्ति ने अपने गोल्डन फिस्ट  से यह मुमकिन किया है, प्रतिद्वंदी की हवा निकाल दी है।
उनकी यह शानदार उपलब्धियां खेल और एथलेटिक्स में हमारी निरंतर प्रभावशाली उपस्थिति को भी दर्शाती हैं। मैं पूरे सदन की ओर से और मेरी तरफ से देशवासियों की खुशी को साझा करता हूं।
हम अपनी निपुण महिला मुक्केबाजों को बधाई देते हैं और उनके उज्ज्वल भविष्य के लिए शुभकामनाएं देते हैं।
आपके कोच और सहायोगी स्टाफ को भी बहुत-बहुत बधाई।"
स्वास्थ्य एवं परिवार कल्याण मंत्रालय
कोविड-19 अपडेट
राष्ट्रव्यापी कोविड टीकाकरण के तहत अब तक कुल 203.60 करोड़ टीके लगाए जा चुके हैं
बीते चौबीस घंटों में 38,63,960 टीके लगाए गए
भारत में सक्रिय मरीजों की संख्या 1,43,988 है
सक्रिय मामलों की दर 0.33 प्रतिशत है
स्वस्थ होने की वर्तमान दर 98.48 प्रतिशत है
बीते चौबीस घंटों में 22,697 लोग स्वस्थ हुए,अब तक स्वस्थ हुए कुल लोगों की संख्या 4,33,09,484 है
पिछले 24 घंटों में 20,409 नए मामले सामने आए
दैनिक सक्रिय मामलों की दर 5.12 प्रतिशत है
साप्ताहिक सक्रिय मामलों की दर 4.82 प्रतिशत है
अब तक 87.44 करोड़ जांच की जा चुकी हैं,बीते चौबीस घंटों में 3,98,761 जांच की गई
श्रम और रोजगार मंत्रालय
श्री भूपेंद्र यादव ने सामाजिक न्याय को बढ़ावा देने के लिए श्रम बाजारों में भेदभाव समाप्तप करने के लिए सरकार की पहल पर प्रकाश डाला
केन्द्रीय श्रम एवं रोजगार तथा पर्यावरण, वन और जलवायु परिवर्तन मंत्री श्री भूपेन्द्र यादव ने 14 जून को जिनेवा में सामाजिक न्याय को बढ़ावा देने पर अंतर्राष्ट्रीय श्रम संगठन के विश्व कार्य शिखर सम्मेलन में हुई पैनल चर्चा में हिस्सा लिया। इस दौरान श्री यादव ने श्रम बाजारों में भेदभाव समाप्ति के लिए प्रधानमंत्री श्री नरेन्द्र मोदी के नेतृत्व में सरकार द्वारा किए जा रहे प्रयत्नों के बारे में जानकारी दी।
श्री भूपेन्द्र यादव ने बताया कि हमारी सरकार ने कार्य स्थलों पर महिलाओं की अधिकाधिक भागीदारी बढाने के लिए वेतन सहित मातृत्व अवकाश की सीमा 12 सप्ताह से बढ़ाकर 26 सप्ताह कर दी है। 50 या उससे अधिक कर्मचारियों वाले प्रतिष्ठानों में अनिवार्य क्रेच सुविधाओं का प्रावधान किया है और महिला श्रमिकों को पर्याप्त सुरक्षा उपायों के साथ रात की शिफ्ट में कार्य की अनुमति प्रदान की गई है।
श्री यादव ने कहा कि देश, असंगठित श्रमिकों को सामाजिक सुरक्षा का लाभ देने के लिए भी प्रयास कर रहा है। उन्होंने कहा कि ई-श्रम पोर्टल सभी को सामाजिक सुरक्षा प्रदान करने की दिशा में एक कदम है। उन्होंने कहा कि सरकार इसके लिए श्रमिकों को कौशल, कौशल विकास और पुन कौशल निर्माण की सहायता प्रदान कर रही है।
श्री यादव ने 111वें अंतर्राष्ट्रीय श्रम सम्मेलन के दौरान जिनेवा में नियोक्ताओं और कर्मचारी संघों के साथ त्रिपक्षीय बातचीत की। उन्होंने उनकी चिंताओं को सुना और उन्हें अवगत कराया कि सरकार श्रमिकों के कल्याण और व्यवसाय करने में आसानी – दोनों विषयों के लिए किस प्रकार प्रयासात है।
श्री यादव ने 111वें अंतर्राष्ट्रीय श्रम सम्मेलन के दौरान जिनेवा में ब्रिक्स रात्रिभोज में भी भाग लिया। उन्होंने कहा कि ब्रिक्स देशों में श्रम सुधारों के लिए अपनाई जा रही कार्यशैली और अनुभव श्रमिकों के लिए बेहतर कार्य प्रणाली और सामाजिक सुरक्षा को बढ़ावा देने में महत्वपूर्ण भूमिका निभाएंगे।
श्री यादव ने कहा कि भारत, ब्रिक्स आर्थिक भागीदारी की रणनीति 2025 के संदर्भ में ब्रिक्स उत्पादकता पारिस्थितिकी तंत्र के लिए संयुक्त मंच स्थापित करने के वास्ते दक्षिण अफ्रीका द्वारा रखे गए प्रस्ताव का समर्थन करता है।
वित्त मंत्रालय
सीजीएसटी दिल्ली के अधिकारियों ने लगभग 94 करोड़ रुपये के इनपुट टैक्स क्रेडिट धोखाधड़ी के मामले में एक व्यक्ति की गिरफ्तारी की
सीजीएसटी दिल्ली के उत्तरी आयुक्त कार्यालय के अधिकारियों ने डाटा विश्लेषण और इंटेलीजेंस रिपोर्ट के आधार पर श्री कृष्ण कुमार की पहचान की है। जो अपने मित्रों और कर्मचारियों के पहचान पत्रों का इस्तेमाल कर फर्जी फर्म बनाने और उसे चलाने की गैरकानूनी गतिविधि में शामिल थे।
अब तक की गई जांच में पाया गया है कि मेसर्स श्रद्धा ट्रेडर्स, मेसर्स अंसारा इम्पेक्स, मेसर्स विजेता एंटरप्राइजेज, मेसर्स एसएम एजेंसियों और मैसर्स दीपाशा सेल्स नाम से कुल 5 फर्जी फर्में बनाई गई थीं। जो कि मक्खन / घी / तेल जैसे उत्पादों के नाम पर फर्जी बिल बना रही थीं। इनके जरिए करीब 94 करोड़ रुपये का इनपुट टैक्स क्रेडिट फर्जी तरीके से हासिल किया गया।
घर पर सर्च के दौरान एटीएम कार्ड, हस्ताक्षरित चेक, बैंक दस्तावेज़, फर्जी फर्मों की मोहर और एक परिवहन कंपनी की मुहर , जिसका उल्लेख फर्जी कंपनियों के ई-वे बिल पर है और सिम कार्ड आदि पाए गए हैं। जिनका इस्तेमाल फर्म के पंजीकरण के लिए किया जाता था।
इन साक्ष्यों के आधार पर श्री कृष्ण कुमार ने सीजीएसटी अधिनियम, 2017 की धारा 132   के तहत अपराध किया है। तदनुसार, सीजीएसटी अधिनियम, 2017 की धारा 69  के प्रावधानों के तहत 25.03.2021 को गिरफ्तार किया गया । उन्हें मजिस्ट्रेट ने 14 दिनों की न्यायिक हिरासत में भेज दिया है और इस संबंध में आगे की जांच जारी है।
यहां यह उल्लेख करना उचित होगा कि वित्त वर्ष 2020-21 में, सीजीएसटी दिल्ली जोन ने विभिन्न मामलों में कुल 40 गिरफ्तारियां की हैं। जिसमें 5310 करोड़ रुपये की जीएसटी चोरी के मामले सामने आए हैं।
नागरिक उड्डयन मंत्रालय
नो-परमिशन-नो-टेकऑफ़ के अनुरूप ड्रोन संचालन के लिए 166 अतिरिक्त ग्रीन ज़ोन स्थलों को मंजूरी
नागरिक उड्डयन मंत्रालय ने एनपीएनटी यानी 'नो परमिशन-नो-टेकऑफ़' का अनुपालन करने वाले ड्रोन संचालन को मंजूरी दे दी है। सरकार ने यह मंजूरी ड्रोन संचालन को सुविधाजनक बनाने, इसे सुचारू करने और इसके इस्तेमाल को बढ़ावा देने के लिए 166 अतिरिक्त ग्रीन जोन स्थलों को दी है। स्वीकृत स्थलों पर ग्राउंड लेवल  से 144 फीट ऊपर ड्रोन के उपयोग की अनुमति है। ये पहले से स्वीकृत 66 ग्रीन जोन्स के अलावा हैं। स्वीकृत ग्रीन ज़ोन स्थलों की सूची को डिजिटल स्काई प्लेटफ़ॉर्म  पर देखी जा सकती है।
डीजीसीए के अनुसार, "एनपीएनटी या 'नो परमिशन - नो टेक-ऑफ' अनुपालन के तहत, प्रत्येक रिमोटली पायलटेड एयरक्राफ्ट  को भारत में संचालन से पहले डिजिटल स्काई प्लेटफॉर्म के माध्यम से वैध अनुमति प्राप्त करनी होती है। इस प्रावधान के तहत उपयोगकर्ताओं को ऑनलाइन पोर्टल पर पंजीकरण करना अनिवार्य है जोकि दूर से संचालित विमान के लिए राष्ट्रीय मानव रहित यातायात प्रबंधन प्रणाली के रूप में कार्य करता है। इन स्वीकृत 'ग्रीन-ज़ोन' में उड़ान भरने के लिए केवल डिजिटल स्काई पोर्टल या ऐप के माध्यम से उड़ानों के समय और स्थान की सूचना देनी जरूरी होती है।
ग्रीन ज़ोन स्थलों पर ड्रोन उड़ानें 12 मार्च 2021 से लागू मानव रहित विमान प्रणाली  नियम, 2021 के अनुरूप होंगी और नागरिक उड्डयन मंत्रालय द्वारा जारी अन्य प्रासंगिक आदेशों/ दिशानिर्देशों का पालन करेंगी।
मंजूरी प्राप्त ग्रीन जोन स्थलों की राज्यवार सूची:
|
|
राज्य
|
|
स्थलों की संख्या
|
|
आंध्र प्रदेश
|
|
04
|
|
छत्तीसगढ़
|
|
17
|
|
गुजरात
|
|
02
|
|
झारखंड
|
|
30
|
|
कर्नाटक
|
|
06
|
|
मध्य प्रदेश
|
|
24
|
|
महाराष्ट्र
|
|
22
|
|
ओडिशा
|
|
30
|
|
पंजाब
|
|
01
|
|
राजस्थान
|
|
06
|
|
तमिलनाडु
|
|
07
|
|
तेलंगाना
|
|
09
|
|
उत्तर प्रदेश
|
|
08
स्वीकृत ग्रीन जोन स्थलों की सूची  के लिए यहां क्लिक करें।
सूचना और प्रसारण मंत्रालय
मोरल ऑर्डर 20वीं सदी के यूरोपीय समाज में अपनी आवाज को खोजने की कोशिश में जुटी महिलाओं के बारे में है: जोआओ पेड्रो ममेदी एवं वेरा मौरा
20वीं सदी के पूर्वार्द्ध मेंअस्तित्व से जुड़े संघर्षों का सामना करतेहुए यूरोपीय समाज में अपनी आवाज़ को खोजने की कोशिश में जुटने वाली महिलाओं के जीवन की एक झलक दिखाने वाली मारियो बर्रोसो की पुर्तगाली फिल्म मोरल ऑर्डर का कल गोवा के पणजी में 51वें अंतर्राष्ट्रीय फिल्म महोत्सव  के वर्ल्ड पैनोरमा सेक्शन में वर्ल्ड प्रीमियर हुआ।
1918 में, एक प्रमुख समाचार पत्र की उत्तराधिकारी और मालकिन मारिया एडिलेड कोएल्होउस सामाजिक, सांस्कृतिक और पारिवारिक विलासिता,जिसमें वह जी रही होती है, से बचने के लिए उसे छोड़कर अपने से 22 साल छोटे शोफर के साथ भाग जाती है। मारिया की भूमिका विख्यात पुर्तगाली अभिनेत्री मारिया डे मेडेइरोस ने निभाई है।
इस फिल्म के प्रदर्शन के बाद पणजी में आज, 22 जनवरी, 2021 को आयोजित संवाददाता सम्मेलन को संबोधित करते हुए, अभिनेत्री वेरा मौरा, जिन्होंनेनायिका मारिया की सेवा करने वाली एक नौकरानी की भूमिका निभायी है, ने कहा: “यह फिल्म काफी हद तक 20वीं सदी में यूरोपीय समाज में अपनी आवाज को खोजने की कोशिश में जुटी महिलाओं के बारे में है। यह फिल्म पुर्तगाल में हुई एक सच्ची घटना पर आधारित है। यह महिलाओं की स्वतंत्रता के बारे में है जहां एक महिला उस युग मेंएक साहसिक कदम उठाने का हौसला दिखाती है। उसका संबंध पुर्तगाल के सबसे अमीर परिवारों में से एक से है और वह उस उच्च वर्ग के समाज को छोड़ देती है।”
अभिनेत्री ने कहा कि यह महिला केन्द्रित फिल्म समाज के उच्च और निम्न दोनों वर्गों की महिलाओं के संघर्ष को सामने लाती है।
इस संवाददाता सम्मेलन में अभिनेता जोआओ पेड्रो ममेदी भी मौजूद थे। उन्होंने शोफर मनुएल क्लारो का किरदार निभाया है, जिसके साथ मारिया एक नई जिंदगी की ओर भागती है। उन्होंने जीवन की उन जटिल स्थितियों के बारे में बात कीजिसके कारण नायिका को एक नई जिंदगीमें प्रवेश करना पड़ा। उन्होंने कहा, “सभी पात्र मुख्य किरदार मारिया के इर्द - गिर्दघूमते हैं। हर कोई उसकी जरूरतों और इच्छाओं के जरिए उसके साथ जुड़ा हुआ है। ऐसे कई कारण हैं जो उसे अपने पिछले सामाजिक परिवेश से दूर जाने के लिए प्रेरित करते हैं। ऐसा प्रतिशोध, प्रेम, या शायद पागलपन के कारण भी हो सकता है। आपको यह जानने के लिए कि आखिर किस वजह ने उसे ऐसा करने के लिए प्रेरित किया, यह फिल्म देखनी होगी।
अपनी भूमिका के बारे में बोलते हुए, ममेदी ने कहा: “मैंने इस भूमिका के लिए कोई तैयारी नहीं की थी। मेरे पास उस समय ड्राइवर का लाइसेंस भी नहीं था। मैंने शूटिंग शुरू होने के बाद ही ड्राइविंग के बारे में सबक लेना शुरू किया।”
मौरा ने इस बात से सहमति व्यक्त करते हुए कहा कि इस तरह के जटिल चरित्रों को निभाने के लिए बहुत प्रयास की जरूरत है। उन्होंने कहा, “मेरे लिए, यह एक खूबसूरत प्रक्रिया थी। यह एक खूबसूरत फिल्म है। इस फिल्म का हर दृश्य एक पेंटिंग की तरह है। इसमें बहुत से रंगमंच है।”
इस फिल्म के निर्देशक मारियो बर्रोसो को पुर्तगाल में फोटोग्राफी के सबसे अच्छे और प्रसिद्ध निर्देशकों में से एक माना जाता है और उन्होंने कई प्रसिद्ध निर्देशकों के साथ काम किया है। उन्होंने लघु फिल्मों, वृत्तचित्रों, टेलीविजन शो, टीवी फिल्मों और तीन फीचर फिल्मों का निर्देशन किया है।
इस कठिन समय में इस महोत्सव के आयोजन के लिए आईएफएफआई की सराहना करते हुए, जोआओ और मौरा ने एकस्वर में कहा, “महामारी के दौरान फिल्म समारोह आयोजित करने के लिए बहुत साहस चाहिए। हम यहां आईएफएफआई में कुछ फिल्में देखना पसंद करेंगे। यहां गोवा में आना सुखद है और हमें उम्मीद है कि हम अगली बार भी आयेंगे।”
प्रधानमंत्री कार्यालय
प्रधानमंत्री श्री नरेन्द्र मोदी ने दीपावली के पावन अवसर पर देशवासियों को शुभकामनाएं दीं
प्रधानमंत्री श्री नरेन्द्र मोदी ने दीपावली के पावन अवसर पर देशवासियों को शुभकामनाएं दी हैं। प्रधानमंत्री ने कहा, ‘रोशनी का यह उत्सव हम सभी के जीवन में नया प्रकाश लेकर आए और हमारा देश सदैव सुख, समृद्धि और सौभाग्य से आलोकित रहे।
स्वास्थ्य एवं परिवार कल्याण मंत्रालय
कोविड के सक्रिय मामलों की संख्या में लगातार गिरावट जारी है; 136 दिनों के बाद संक्रमित लोगों की संख्या 4.10 लाख से नीचे गई
पिछले 8 दिनों से प्रतिदिन स्वस्थ होने वाले रोगियों की संख्या नये मरीज़ों की दैनिक संख्या से अधिक हो रही है
भारत के कुल सक्रिय कोविड मामलों का आंकड़ा आज 4.10 लाख  से नीचे चला गया है। यह 136 दिनों के बाद सबसे कम दर्ज किया गया है। 22 जुलाई 2020 को कुल सक्रिय मरीज़ों की संख्या 4,11,133 थी।
यह नए रोगियों को शीघ्र उपचार मिलने और उनके स्वस्थ होने से ही संभव हुआ है, जिसकी वजह से सक्रिय मामलों की संख्या में लगातार गिरावट का रुख जारी है। भारत का वर्तमान सक्रिय केसलोड देश के कुल कोविड मामलों का केवल 4.26 प्रतिशत है। नये मरीज़ों को तत्काल स्वास्थ्य लाभ मिलने से कुल सक्रिय मामलों की संख्या में 6,393 की गिरावट आई है।
देश में पिछले आठ दिनों से ठीक हुए मरीज़ों की संख्या दैनिक मामलों से अधिक रही है। पिछले 24 घंटों में 36,652 नये रोगियों की पुष्टि हुई है। जबकि पिछले 24 घंटों में 42,533 मरीज़ उपचार के बाद ठीक हुए और उन्हें छुट्टी दे दी गई।
देश में कोरोना से उबरने वालों की दर में भी वृद्धि लगातार जारी है। आज यह 94.28 प्रतिशत तक पहुंच चुकी है।
कुल ठीक हुए मरीज़ों की संख्या 9,058,822 है। स्वस्थ हुए लोगों और कोविड के सक्रिय मामलों के बीच का अंतर करीब 86.50 लाख है और वर्तमान में यह 8,649,133 पर है।
नए स्वस्थ हुए मामलों में से 78.06 प्रतिशत 10 राज्यों एवं केंद्र शासित प्रदेशों से ही हैं।
महाराष्ट्र में बीते एक दिन में सर्वाधिक 6,776 रोगी कोविड से ठीक हुए हैं। केरल में 5,496 लोग इस बीमारी से उबरे हैं और उसके बाद दिल्ली में 4,862 मरीज़ कोरोना से स्वस्थ हुए।
कोरोना वायरस से नए संक्रमित मामलों का 76.90 प्रतिशत 10 राज्यों तथा केंद्र शासित प्रदेशों से है।
केरल में सबसे अधिक 5,718 नए मामले दर्ज किए गए हैं। इसके बाद महाराष्ट्र से 5,229 नए रोगी सामने आए हैं। राजधानी दिल्ली में 4,067 नए संक्रमित लोगों की पुष्टि की गई है।
पिछले 24 घंटों में 512 लोगों की कोविड से मृत्यु हो चुकी है।
इनमें से 78.32 प्रतिशत मौतें दस राज्यों तथा केंद्र शासित प्रदेशों में ही हुई हैं। महाराष्ट्र में सबसे ज़्यादा 127 लोगों की मौत हुई। दिल्ली में 73 और पश्चिम बंगाल में 52 लोगों को कोरोना महामारी के कारण अपनी जान गंवानी पड़ी है।
उपभोक्ता कार्य, खाद्य एवं सार्वजनिक वितरण मंत्रालय
तीन राज्यों में खरीफ विपणन मौसम 2023-24 में 12.21 लाख मीट्रिक टन धान की खरीद से 99,675 किसानों को लाभ
खरीफ विपणन मौसम  2023-24 हाल ही में शुरू हुआ है और 03.10.2023 तक, तमिलनाडु, पंजाब और हरियाणा राज्यों में 12.21 लाख मीट्रिक टन धान की खरीद की गई है, जिससे 99,675 किसानों को 2689.77 करोड़ रूपए के एमएसपी  का लाभ हुआ है।
उप राष्ट्रपति सचिवालय
उपराष्ट्रपति ने भारत और अफ्रीका को हिन्द महासागर के आर-पार का पड़ोसी बताया
प्रौद्योगिकी ने व्यवस्था में पारदर्शिता और जवाबदेही लाकर वास्तव में शासन का लोकतंत्रीकरण किया है-उपराष्ट्रपति
उपराष्ट्रपति ने यूनेस्को-भारत-अफ्रीका हैकथॉन के समापन सत्र को संबोधित किया
उपराष्ट्रपति श्री जगदीप धनखड़ ने आज भारत और अफ्रीका के बीच सभ्यतागत जुड़ाव और साझा ऐतिहासिक बंधन को रेखांकित किया। उन्होंने कहा कि "हम हिन्द महासागर के आर-पार के पड़ोसी हैं।"
उपराष्ट्रपति ने ग्रेटर नोएडा में आज यूनेस्को-भारत-अफ्रीका  हैकथॉन के समापन सत्र को संबोधित किया। अपने संबोधन में उन्होंने कहा कि यह कार्यक्रम भारत और उसके अफ्रीकी समकक्षों द्वारा पोषित घनिष्ठ संबंधों को दर्शाता है और मानव जाति की बेहतरी के लिए समस्याओं को हल करने के वास्ते उनका एक साथ आना सहयोग की भावना का प्रतीक है। उन्होंने कहा, "यह वैश्विक हैकथॉन यह संदेश देता है कि युवा एक बेहतर दुनिया बनाने के लिए एक साथ आ सकते हैं।"
36 घंटे के इस हैकथॉन में भारत और 22 अफ्रीकी देशों के युवा उद्यमी शामिल हुए। इसका आयोजन शिक्षा मंत्रालय, , एआईसीटीई और यूनेस्को के इनोवेशन सेल द्वारा ग्रेटर नोएडा के गौतम बुद्ध विश्वविद्यालय में किया गया था। इस आयोजन के दौरान सामाजिक, पर्यावरण और तकनीकी समस्याओं के समाधान खोजने के लिए लगभग 600 युवा अन्वेषक एक साथ आए।
श्री धनखड़ ने अपने संबोधन में महात्मा गांधी जी के अफ्रीका के साथ घनिष्ठ संबंध का भी उल्लेख किया। उन्होंने कहा कि "वसुधैव कुटुम्बकम" का हमारा सदियों पुराना सभ्यतागत लोकाचार दुनिया के साथ भारत के संबंधों का मार्गदर्शन करता है और यह आज भी जारी है।
भारत को अवसरों और निवेश के लिए एक पसंदीदा वैश्विक गंतव्य बताते हुए उपराष्ट्रपति श्री धनखड़ ने कहा कि नवाचार आधारित उद्यमिता की एक नई संस्कृति भारत में जड़ें जमा रही है। स्टार्ट-अप इंडिया, डिजिटल इंडिया, भारत नेट, पीएम गतिशक्ति मिशन जैसी विभिन्न पहलों का उल्लेख करते हुए उपराष्ट्रपति ने उद्यमशीलता और नवाचार को फलने-फूलने के लिए एक सक्षम वातावरण बनाने के लिए सरकार की सराहना की।
श्री धनखड़ ने कहा कि प्रौद्योगिकी ने व्यवस्था में पारदर्शिता और जवाबदेही लाकर वास्तव में शासन का लोकतंत्रीकरण किया है। उन्होंने कहा कि इससे हमें समावेशी और सतत विकास के आदर्श को प्राप्त करने में मदद मिलती है।
उपराष्ट्रपति श्री धनखड़ ने हैकथॉन के विजेताओं को पुरस्कार प्रदान किए और युवा अन्वेषकों से कहा कि वे इस धरती के उतने ही ट्रस्टी हैं जितने कि उनसे बड़े लोग। उन्होंने कहा, "आपका सक्रिय रुख सभी के लिए बेहतर भविष्य को सुरक्षित करेगा।"
इस कार्यक्रम में उत्तर प्रदेश की राज्यपाल श्रीमती आनंदीबेन पटेल, केंद्रीय शिक्षा मंत्री श्री धर्मेंद्र प्रधान, उत्तर प्रदेश के कृषि मंत्री श्री सूर्य प्रताप शाही, यूनेस्को में भारत के राजदूत और स्थायी प्रतिनिधि श्री विशाल शर्मा, सहायक महानिदेशक , यूनेस्को श्री फ़िरमिन एडौर्ड माटोको, मुख्य नवाचार अधिकारी डॉ. अभय जेरे, 13 अफ्रीकी देशों के मंत्री, छात्र और अन्य गणमान्य व्यक्ति उपस्थित थे।